Boef boet met lewe ná rooftog | Maroela Media
Boef boet met lewe ná rooftog
Die bakkie is later aan die brand gevind. (Foto: Verskaf)
'n Verdagte is Donderdagoggend buite 'n winkelsentrum in Westville, Durban, doodgeskiet nadat 'n skietgeveg tussen die polisie en twee rowers uitgebreek het.
Volgens kol. Thembeka Mbela, die KwaZulu-Natalse polisiewoordvoerder, het twee mans 'n sakeonderneming in die Village Market-winkelsentrum probeer beroof en 'n onbekende bedrag geld gebuit. Die gewapende rowers het hulle egter by die ingang van die sentrum teen polisielede vasgeloop.
In video's wat intussen soos 'n veldbrand op sosiale media versprei het, kan die skietery tussen die polisie en die rowers gesien word. In die video kan gesien word hoe 'n polisieman moet koes vir die koeëls wat deur die lug trek en die polisielid net-net mis.
In nóg 'n video kan gesien word hoe 'n ander polisieman in die skietery gewond word. Maroela Media kon nie bevestig of die polisieman nog leef nie.
Een van die polisiemanne het 'n rower noodlottig gewond toe hy by 'n wit Toyota Hilux-bakkie, wat vermoedelik die rowers se wegkomkar was, probeer inklim het.
Daar kan gesien word hoe die bakkie van die toneel af wegjaag. Foto's op sosiale media wys ook hoe dieselfde bakkie, wat vermoedelik aan die rowers behoort, in 'n veld staan en brand.
'n Saak van roof is by die Westville-polisiekantoor aanhangig gemaak. Die polisie is besig met 'n geregtelike doodsondersoek.
Volgens Mbela is 'n soektog na die ander verdagte tans aan die gang.
Die polisie het intussen gevra dat mense liefs van die winkelsentrum en die toneel wegbly, omdat dit die ondersoek kan belemmer.
gewapende rooftog In die nuus
Steeds geen nuwe burgemeester vir Jhb
Foto's: Gasse oorval drie in ondergrondse tenk
Good Work SAPS !!!
Mooi gedoen SAPS. Kom ons bid die polisieman wat raakgeskiet is, is OK.
So interessant dat in KZN is die einde soos hierbo, SAP het hul werk goed gedoen, maar in Gauteng of elders, het die boewe weggekom, en word die saak ondersoek?
Laat mens maar net wonder.
Bring die R1 terug hy was nog altyd goed vir SA.Vat 'n AK aan met 'n R1 nie 9mm
Dit lyk my ons is in die Wilde Weste soos dit aangaan met al die moord en rooftogte. Dis veiliger om by die huis weg te kruip.